Glo geen brandstof vir kragopwekkers by hooggeregshofDie hooggeregshof in Johannesburg. (Foto: Christel Cornelissen) Die departement van openbare werke en infrastruktuur voer aan daar is nie brandstof gekoop vir kragopwekkers by die Johannesburgse hooggeregshof nie, en dit is hoekom dié hof in die donkerte sit wanneer beurtkrag toeslaan. Maroela Media het vroeër berig hoofregter Roland Sutherland het Vrydag gelas dat alle verhore by die hof aanlyn voortgesit moet word, omdat daar nie ŉ enkele kragopwekker by die hof is wat in ŉ werkende toestand is nie. Die DA het aangevoer dat dit die departement van openbare werke se versuim is om die hof van ŉ betroubare kragopwekker te voorsien “wat in staat is om die volgehoue tydperke van beurtkrag te dek”. Thamsanqa Mchunu, woordvoerder van die departement, het egter Dinsdag in ŉ verklaring gesê alle kragopwekkers wat die departement verskaf het, is betroubaar en in ŉ werkende toestand. “Daar is voldoende kragopwekkers beskikbaar. Die enigste probleem is dat daar nie brandstof is vir die kragopwekkers nie,” sê Mchunu. “Die departement is eers Vrydag in kennis gestel dat daar min brandstof beskikbaar is. Daar is niks wat die departement daaraan kan doen nie, want dit is die kliënte wat self verantwoordelik is om brandstof te koop. As departement is ons slegs verantwoordelik vir die installasie, instandhouding en herstel van kragopwekkers.” Mchunu sê weens die lang periodes van beurtkrag kan kragopwekkers warm word en die departement raai kliënte aan om eerder alternatiewe energiebronne soos sonkrag te oorweeg as ŉ rugsteun vir die kragopwekkers. “Hierdie ingrypings sal die risiko verlaag dat kragopwekkers oorverhit en uitermatige brandstofkostes voorkom.” Mchunu hou vol in die geval van die Johannesburgse hooggeregshof het die kliënt versuim om betyds diesel aan te skaf. “Die departement het intussen ŉ tegnikus op die perseel sodat ons enige kwessies met die kragopwekkers so vinnig as moontlik kan oplos. Ons het ons kliënt ook aangemoedig om seker te maak daar is ŉ toegewyde span wat ŉ ogie hou oor die beskikbaarheid en aanskaffing van brandstof.” Die departement is nie bewus van enige probleme met kragopwekkers by enige ander hof nie. Die Gautengse afdeling van die hooggeregshof is die besigste in Suid-Afrika en hanteer na raming 40% van die land se kriminele sake.